title: 2013/622/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Impriża Konġunta għall-implimentazzjoni tal-Inizjattiva Teknoloġika Konġunta dwar il-Mediċini Innovattivi għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta għall-implimentazzjoni tal-Inizjattiva Teknoloġika Konġunta dwar il-Mediċini Innovattivi għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/357

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Impriża Konġunta għall-implimentazzjoni tal-Inizjattiva Teknoloġika Konġunta dwar il-Mediċini Innovattivi għas-sena finanzjarja 2011
   (2013/622/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Impriża Konġunta għall-implimentazzjoni tal-Inizjattiva Teknoloġika Konġunta dwar il-Mediċini Innovattivi għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta tal-Inizjattiva dwar il-Mediċini Innovattivi għas-sena finanzjarja 2011, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7-0040/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 73/2008 tal-20 ta’ Diċembru 2007 li jistabbilixxi l-Impriża Konġunta għall-Inizjattiva Teknoloġika Konġunta dwar il-Mediċini Innovattivi (4), u b’mod partikolari l-Artikolu 11(4) tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0088/2013),

               1.

               Jagħti l-kwittanza lid-Direttur Eżekuttiv tal-Impriża Konġunta tal-Inizjattiva dwar il-Mediċini Innovattivi għall-implimentazzjoni tal-baġit tal-Impriża Konġunta għas-sena finanzjarja 2011;

               2.

               Jipprezenta l-kummenti tiegħu fir-rizoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Impriża Konġunta tal-Inizjattiva dwar il-Mediċini Innovattivi, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 6, 10.1.2013, p. 27.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 30, 4.2.2008, p. 38.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta għall-implimentazzjoni tal-Inizjattiva Teknoloġika Konġunta dwar il-Mediċini Innovattivi għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Impriża Konġunta għall-implimentazzjoni tal-Inizjattiva Teknoloġika Konġunta dwar il-Mediċini Innovattivi għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta tal-Inizjattiva dwar il-Mediċini Innovattivi għas-sena finanzjarja 2011, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7-0040/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament tal-Kunsill (KE) Nru 73/2008 tal-20 ta’ Diċembru 2007 li jistabbilixxi l-Impriża Konġunta għall-Inizjattiva Teknoloġika Konġunta dwar il-Mediċini Innovattivi (4), u b’mod partikolari l-Artikolu 11(4) tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0088/2013),

                  A.

                  billi l-Impriża Konġunta tal-Inizjattiva dwar il-Mediċini Innovattivi (l-“Impriża Konġunta”) twaqqfet f’Diċembru 2007 għal perjodu ta’ 10 snin biex ittejjeb b’mod sinifikanti l-effiċjenza u l-effikaċja tal-proċess tal-iżvilupp tal-mediċini, bil-mira fit-tul li s-settur farmaċewtiku jipproduċi mediċini innovattivi li jkunu aktar effikaċi u sikuri,

                  B.

                  billi l-Impriża Konġunta bdiet tiffunzjona b’mod awtonomu fis-16 ta’ Novembru 2009,

                  C.

                  billi l-Qorti tal-Awdituri tiddikjara li kisbet assigurazzjonijiet raġonevoli li l-kontijiet annwali tal-Impriża Konġunta għas-sena finanzjarja 2011 huma affidabbli u li l-operazzjonijiet li jaqgħu taħthom huma legali u regolari,

                  D.

                  billi l-Qorti tal-Awdituri tat opinjoni kwalifikata dwar il-legalità u r-regolarità tal-operazzjonijiet li fuqhom huma bbażati l-kontijiet tal-Impriża Konġunta;

                  E.

                  billi l-kontribuzzjoni massima mill-Unjoni għall-Impriża Konġunta għall-perjodu ta’ 10 snin hija EUR 1 000 000 000, somma li għandha titħallas mill-baġit tas-Seba’ Programm ta’ Qafas għar-Riċerka,

         Il-ġestjoni baġitarja u finanzjarja

                  1.

                  Jinnota bi tħassib li l-baġit tal-Impriża Konġunta għas-sena finanzjarja 2011 u l-pjan ta’ implimentazzjoni kienu adottati mill-Bord Governattiv biss fl-4 ta’ April 2011 minħabba ż-żmien li ttieħed biex jiġu stabbiliti l-prijoritajiet xjentifiċi li kellhom jiġu inklużi fil-pjan annwali ta’ implimentazzjoni u biex ikun hemm qbil dwarhom; jinnota li dan dewwem it-tnedija tas-sejħa għal proposti u għall-ewwel kwart tas-sena kollu, l-Impriża Konġunta kienet obbligata tuża r-regola baġitarja provviżorja tal-parti minn kull tnax biex twettaq pagamenti;

                  2.

                  Jinsab imħassab dwar il-fatt li r-rata ta’ implimentazzjoni għall-approprjazzjonijiet ta’ impenn ta’ EUR 159 000 000, disponibbli għal attivitajiet ta’ riċerka, kienet 66 % u li ġiet implimentata permezz ta’ impenn globali li jkopri r-raba’ sejħa għal proposti; huwa mħasseb dwar ir-rata tal-implimentazzjoni baxxa tal-baġit, u barra minn hekk, dwar l-attivitajiet sottostanti tal-Impriża Konġunta; jieħu debitament nota tal-fatt li l-livell għoli ta’ approprjazzjonijiet mhux użati tal-baġit amministrattiv (44 %) jindika li dan ma kienx ibbażat fuq stimi realistiċi; jappella għal rapport dettaljat dwar il-progress fuq dawk in-nuqqassijiet li jagħmel proposti speċifiċi għal titjib gradwali fir-rata ta’ implimentazzjoni u għal stima aktar realistika tar-riżorsi finanzjarji meħtieġa;

                  3.

                  Jiddispjaċih, għalhekk, li approprjazzjonijiet ta’ impenn li jammontaw għal EUR 117 000 000 u approprjazzjonijiet ta’ pagament li jammontaw għal EUR 65 000 000 mhux użati fis-sena finanzjarja 2010 ġew riportati għall-2011 u approprjazzjonijiet ta’ impenn li jammontaw għal EUR 62 miljun u approprjazzjonijiet ta’ pagament li jammontaw għal EUR 11 000 000 mhux użati matul is-sena finanzjarja 2011 ġew riportati għall-2012; jilqa’ t-titjib li sar għall-2012 fejn ir-rati ġenerali ta’ eżekuzzjoni għall-approprjazzjonijiet ta’ impenn kienu 96 % u għall-approprjazzjonijiet ta’ pagament kienu 97 %;

                  4.

                  Jinsab imħasseb fuq il-fatt li l-kontijiet annwali tal-Impriża Konġunta rċevew opinjoni kwalifikata mill-Qorti tal-Awdituri dwar il-legalità u r-regolarità tal-operazzjonijiet li jaqgħu taħt dawk il-kontijiet minħabba li r-rata ta’ żbalji li rriżultat mill-awditi ex post kienet ta’ 6,84 %; jieħu nota tal-fatt li l-Impriża Konġunta kkompletat awditi ex post li jkopru EUR 2,2 miljun (18,8 % tal-kontribuzzjoni aċċettata tal-Impriża Konġunta għall-ewwel sejħa validata mill-Impriża Konġunta f’Ġunju 2011); jiddispjaċih li abbażi li l-ewwel awditi tal-Impriża Konġunta applikaw il-metodoloġija tagħha stess, ir-rata ta’ żbalji misjuba kienet ta’ 4,58 % filwaqt li r-rata ta’ żbalji residwi kienet ta’ 3,72 %; jistenna li l-Qorti tal-Awdituri u l-Impriża Konġunta jaqblu fuq metodoloġija ta’ awditjar li għall-istess awditi ex post tipproduċi l-istess riżultati; itenni li l-Impriża Konġunta għandha ssaħħaħ mingħajr dewmien il-kwalità tal-kontrolli ex ante tagħha, b’mod partikolari għall-ġestjoni tal-għotjiet; jitlob li l-awtorità ta’ kwittanza tkun informata bir-riżultati tal-proċessi tal-awditu ex ante li jmiss imwettqa mill-Impriża Konġunta;

                  5.

                  Jappella, għalhekk, għal rapport dettaljat dwar il-progress li jagħmel proposti speċifiċi għal tnaqqis gradwali fir-rata ta’ żbalji;

         Sejħiet għal proposti

                  6.

                  Jenfasizza l-fatt li l-Impriża Konġunta organizzat sejħiet għal proposti fl-2008, l-2009 u l-2010 li rriżultaw fi ftehimiet ta’ għotja ffirmati li ammontaw għal total ta’ EUR 269 000 000 fl-aħħar tas-sena 2011 u li fl-2012 il-ħames sejħa tnediet b’kontribuzzjoni indikattiva bbaġitjata tal-Unjoni ta’ EUR 80 000 000; jinsab imħasseb dwar il-fatt li jekk is-sejħiet għal proposti jibqgħu fil-livell kurrenti, huwa probabbli ħafna li t-total disponibbli tal-kontribuzzjoni tal-Unjoni ma jintużax; jitlob lill-Impriża Konġunta tagħmel l-aħjar użu possibbli tar-riżorsi li ġew allokati għall-implimetazzjoni tal-Inizjattiva Teknoloġika Konġunta dwar il-Mediċini Innovattivi;

                  7.

                  Jieħu nota tal-inkonsistenzi bejn id-deċiżjonijiet tal-Bord Governattiv u r-rapport dwar il-ġestjoni baġitarja u finanzjarja, jiġifieri l-fatt li fir-rapport l-ammont totali tal-Kapitolu 30-C2 “Aġenda ta’ Riċerka” (EUR 117 000 000) huwa aktar baxx mil-linja baġitarja B03000-C2 (EUR 141 000 000) li hija parti minn dak il-kapitolu; jinnota barra minn hekk, li d-Deċiżjoni tal-Bord Governattiv tat-28 ta’ Jannar 2011 tawtorizza biss ir-riport ta’ EUR 115 000 000 ta’ approprjazzjonijiet ta’ impenn, filwaqt li r-rapport dwar il-ġestjoni baġitarja u finanzjarja juri riport ta’ EUR 117 000 000; jistieden lill-Impriża Konġunta tiżgura li d-deċiżjonijiet tal-Bord Governattiv tagħha jittieħdu inkunsiderazzjoni kif xieraq mid-Direttur Eżekuttiv;

         Sistemi ta’ kontroll intern

                  8.

                  Jirrimarka li l-Qorti tal-Awdituri tirrapporta progress sinifikanti fir-rigward tas-sistemi ta’ kontroll intern matul l-2011; jinnota, madankollu, li hemm bżonn ta’ aktar xogħol sabiex jiġu stabbiliti u dokumentati l-proċeduri baġitarji u ta’ kontabbiltà u l-kontrolli relatati u evalwazzjoni formali tas-sistema ta’ kontroll intern twettqet matul l-2011;

                  9.

                  Jieħu nota tal-fatt li l-Uffiċjal tal-Kontabbiltà tal-Impriża Konġunta rraporta dwar il-validazzjoni tas-sistema ta’ kontabbiltà fis-27 ta’ Settembru 2012 u enfasizza nuqqasijiet sinifikanti li jeħtieġ li jiġu indirizzati;

         Evalwazzjoni ta’ kontribuzzjonijiet in natura

                  10.

                  Jieħu nota tal-konstatazzjoni tal-Qorti tal-Awdituri li l-metodoloġija għall-evalwazzjoni ta’ kontribuzzjonijiet in natura kienet approvata mill-Bord Governattiv fil-11 ta’ Novembru 2011 u li l-kontribuzzjonijiet in natura ġew ivvalidati permezz ta’ ċertifikazzjoni ex ante u awditi ex post iżda madankollu matul l-2011 ma twettqu l-ebda ċertifikazzjoni ex ante u awditu ex post mill-Impriża Konġunta;

                  11.

                  Ifakkar li l-Impriża Konġunta twaqqfet f’Diċembru 2007 u bdiet taħdem awtonomament f’Novembru 2009; jesprimi t-tħassib tiegħu dwar il-fatt li l-metodoloġija għall-evalwazzjoni ta’ kontribuzzjonijiet in natura li għandha tiġi definita fir-regoli u l-proċeduri interni tal-Impriża Konġunta f’konformità mar-Regoli Finanzjarji tagħha ġiet approvata mill-Bord Governattiv fil-11 ta’ Novembru 2011; jenfasizza l-fatt li l-Federazzjoni Ewropea tal-Industriji u Assoċjazzjonijiet Farmaċewtiċi (EFPIA) li huma membri tal-Impriża Konġunta ma setgħux għalhekk jirrapportaw dwar l-ispejjeż imġarrba matul l-ewwel perjodu ta’ rappurtar kif stabbilit fil-ftehimiet ta’ għotjiet;

         Awditu intern u s-Servizz tal-Awditjar Intern tal-Kummissjoni

                  12.

                  Jieħu nota tal-fatt li fl-2011 is-Servizz tal-Awditjar Intern tal-Kummissjoni u l-Kapaċità tal-Awditjar Interna tal-Impriża Konġunta wettqu eżerċizzju ta’ evalwazzjoni tar-riskju u l-pjan strateġiku ta’ awditu għall-2012-2014 ġie approvat mill-Bord Governattiv fit-3 ta’ Novembru 2011;

                  13.

                  Josserva li r-Regoli Finanzjarji tal-Impriża Konġunta għadhom ma ġewx emendati sabiex jinkludu d-dispożizzjoni tar-Regolament Qafas iżda l-karta ta’ missjoni tas-Servizz tal-Awditjar Intern tal-Kummissjoni ġiet adottata mill-Bord Governattiv fit-8 ta’ Marzu 2011;

                  14.

                  Jinsab imħasseb dwar il-fatt li filwaqt li l-Impriża Konġunta kisbet l-awtonomija tagħha f’Novembru 2009 l-ebda xogħol ta’ awditjar intern għall-assigurazzjoni bħala tali ma twettaq sa’ Marzu 2012 mis-Servizz tal-Awditjar Intern tal-Kummissjoni jew mill-maniġer tal-awditjar intern u dan tal-aħħar kien direttament involut fl-attivitajiet operattivi (implimentazzjoni tal-istrateġija ex post, qafas KPI, reviżjoni taċ-ċertifikat ex ante fuq il-kontribuzzjonijiet in natura) u impenji konsultattivi oħra;

         Drittijiet ta’ Awditjar tal-Qorti tal-Awdituri

                  15.

                  Huwa sorpriż mill-fatt li d-dispożizzjonijiet tal-ftehim ta’ għotjiet ma jirrikonoxxux id-dritt tal-Qorti tal-Awdituri li twettaq awditu tal-kontribuzzjonijiet in natura tal-kumpaniji EFPIA għalkemm dawn huma mniżżla fid-dikjarazzjonijiet finanzjarji tal-Impriża Konġunta u huma stmati li jammontaw għal EUR 1 000 000 000 matul il-ħajja tal-Impriża Konġunta; jirrmarka li kontribuzzjonijiet in natura huma awditjati mill-Impriża Konġunta b’mod konformi mal-Artikolu 12(4) u (5) tar-Regolament (KE) Nru 73/2008 u li l-parir tal-Kummissjoni ġie mitlub mill-Impriża Konġunta dwar id-dritttijiet tal-Qorti tal-Awdituri li twettaq awditu fuq il-kontribuzzjonijiet in natura tal-kumpaniji EFPIA;

         Rapport annwali ta’ attività

                  16.

                  Jenfasizza l-fatt li d-dikjarazzjoni ta’ assigurazzjoni tad-Direttur Eżekuttiv inħarġet fi Frar 2012 mingħajr riżerva minkejja n-nuqqas ta’ informazzjoni dwar l-effettività tal-istrateġija ta’ awditu ex-post, li hija l-kontroll ewlieni għan-nefqa operazzjonali; jinnota li skont l-Istatuti u r-Regoli Finanzjarji tal-Impriża Konġunta, id-Direttur Eżekuttiv huwa meħtieġ li jabbozza rapport annwali ta’ attività inkluża dikjarazzjoni ta’ assigurazzjoni li tiddikjara li l-informazzjoni li hemm fir-rapport tirrappreżenta stampa vera u ġusta għajr jekk speċifikat mod ieħor fi kwalunkwe riżerva;

         Kwistjonijiet oħra relatati mal-ġestjoni

                  17.

                  Jinnota li fl-2011 l-Impriża Konġunta għamlet progress fil-formalizzazzjoni tal-politiki ta’ sigurtà tal-IT; josserva li l-pjan ta’ kontinwità tal-attivitajiet u l-pjan ta’ rkupru minn diżastru għadhom ma ġewx iffinalizzati;

                  18.

                  Jilqa’ l-fatt li l-Ftehim mal-Istat Ospitanti bejn l-Impriża Konġunta u l-awtoritajiet Belġjani dwar spazju għall-uffiċċji, privileġġi u immunitajiet u appoġġ ieħor li għandhom jingħataw ġie ffirmat fit-3 ta’ Frar 2012;

         Kwistjonijiet oħra

                  19.

                  Itenni l-istedina tiegħu lill-Qorti tal-Awdituri biex, fi żmien raġonevoli, tipprovdi rapport speċjali lill-Parlament dwar kwistjonijiet komuni li jinqalgħu minħabba n-natura tal-impriżi konġunti, u li għandhom jiġu indirizzati mill-impriżi konġunti flimkien mas-sħab tagħhom sabiex jiġi żgurat il-valur miżjud tagħhom u t-twettiq effiċjenti tal-programmi ta’ riċerka, ta’ żvilupp teknoloġiku u ta’ dimostrazzjoni tal-Unjoni; jirrimarka wkoll li dak ir-rapport għandu jinkludi valutazzjoni tal-effikaċja tal-istabbiliment u l-istruttura tal-impriżi konġunti.

         (1)  ĠU C 6, 10.1.2013, p. 27.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 30, 4.2.2008, p. 38.

         (5)  ĠU L 357, 31.12.2002, p. 72.


title: 2012/558/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima VIII — L-Ombudsman Ewropew#Riżoluzzjoni tal-Parlament Ewropew tal- 10 ta’ Mejju 2012 li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima VIII — L-Ombudsman Ewropew

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/117

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima VIII — L-Ombudsman Ewropew
   (2012/558/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0263/2011) (2),

               —

               wara li kkunsidra r-rapport annwali tal-Ombudsman Ewropew għall-awtorità ta’ kwittanza dwar il-verifiki interni mwettqa fis-sena 2010,

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), b’mod partikulari l-Artikoli 50, 86, 145, 146 u 147 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0089/2012),

               1.

               Jagħti l-kwittanza lill-Ombudsman Ewropew dwar l-implimentazzjoni tal-baġit tiegħu għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’ hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 326, 10.11.2011, p. 1.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima VIII — L-Ombudsman Ewropew
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

                  —

                  wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0263/2011) (2),

                  —

                  wara li kkunsidra r-rapport annwali tal-Ombudsman Ewropew għall-awtorità ta’ kwittanza dwar il-verifiki interni mwettqa fis-sena 2010,

                  —

                  wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet (3),

                  —

                  wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u partikularment l-Artikoli 50, 86, 145, 146 u 147 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0089/2012),

                  1.

                  Jenfasizza li fir-rapport annwali tagħha għall-2010, il-Qorti tal-Awdituri ddikjarat li “m’għandha l-ebda osservazzjoni x’tagħmel dwar l-Ombudsman Ewropew” (punt 7.31); ifakkar, madankollu, li l-Qorti tal-Awdituri kienet talbet lill-Ombudsman Ewropew (minn hawn ’l quddiem “l-Ombudsman”) li jabbozza dispożizzjonijiet dwar il-proċeduri ta’ reklutaġġ tal-persunal temporanju: kien jixtieq li kieku l-Qorti tal-Awdituri tinfurmah bir-riżultati;

                  2.

                  Jinnota li fl-2010, l-Ombudsman kellu għad-dispożizzjoni approprjazzjonijiet ta’ impenn ta’ total ta’ 9 332 275 EUR (9 000 000 EUR fl-2009) u li r-rata ta’ implimentazzjoni ta’ dawn l-approprjazzjonijiet kienet ta’ 89,65 %, li hu persentaġġ inferjuri għall-medja tal-istituzzjonijiet l-oħra u żewġ punti taħt ir-rata ta’ implimentazzjoni tiegħu tas-sena ta’ qabel (91,98 % fl-2009); jinnota madankollu li r-rata ta’ implimentazzjoni varjabbli tiddependi prinċipalment fuq il-fluttwazzjoni tal-persunal u jenfasizza li l-baġit tal-Ombudsman huwa purament amministrattiv, b’79 % tiegħu jintefaq fuq il-persuni li jaħdmu mal-istituzzjoni, 15 % fuq il-bini, l-għamara, it-tagħmir u l-ispejjeż operazzjonali varji, u 6 % fuq il-funzjonijiet ġenerali li taqdi l-istituzzjoni;

                  3.

                  Jitlob ippjanar finanzjarju aħjar li jiżgura implimentazzjoni tal-baġit iktar effiċjenti;

                  4.

                  Jilqa’ l-fatt li l-Ombudsman iffissa indikaturi ewlenin għall-prestazzjoni fil-pjan ta’ azzjoni għas-sena 2010 kif ukoll tabella ta’ valutazzjoni li se tippermetti l-kejl tal-isforzi tas-servizz bis-saħħa ta’ sistema ta’ benchmarking; jilqa’ l-progress li sar matul is-sena;

                  5.

                  Jittama madankollu li jiżdied iktar in-numru u l-persentaġġ ta’ każijiet fejn id-deċiżjoni ta’ ammissibbiltà tittieħed fi żmien xahar; jindika li din ir-rata bħalissa hi ta’ 66 %;

                  6.

                  Jittama wkoll li n-numru u l-persentaġġ ta’ inkjesti magħluqa f’inqas minn sena jkompli jiżdied; jindika li din ir-rata bħalissa hi ta’ 66 %;

                  7.

                  Jilqa’ l-fatt li kienet stabbilita proċedura ġdida għar-reklutaġġ ta’ aġenti temporanji kif ukoll għall-kalkolu tad-drittijiet individwali;

                  8.

                  Jilqa’ l-awditjar intern li sar mis-Servizz tal-Awditjar Intern fl-2010, li qies il-kummenti li saru fl-2009 u kkonkluda li s-sistema ta’ ġestjoni u kontroll kienet effikaċi, suġġett għall-implimentazzjoni tal-miżuri miftiehma;

                  9.

                  Ifakkar li r-rapport annwali dwar l-attività tal-Ombudsman fl-2010 reċentement kien is-suġġett ta’ rapport fuq inizjattiva proprja li l-Parlament adotta fis-27 ta’ Ottubru 2011 (6); għalhekk ma jixtieqx iżid iktar kummenti;

                  10.

                  Jixtiew li lir-rapport annwali dwar l-attività tal-Ombudsman għall-2011, jinkludi, jekk ikun il-każ, kapitolu dwar is-segwitu għar-riżoluzzjoni dwar il-kwittanza tal-Parlament u tabella komprensiva tar-riżorsi umani kollha għad-dispożizzjoni tal-Ombudsman, imqassma skont il-kategorija, il-grad, il-ġeneru, il-parteċipazzjoni fit-taħriġ professjonali u n-nazzjonalità.

         (1)  ĠU L 64, 12.3.2010.

         (2)  ĠU C 332, 14.11.2011, p. 1.

         (3)  ĠU C 326, 10.11.2011, p. 1.

         (4)  ĠU C 332, 14.11.2011, p. 134.

         (5)  ĠU L 248, 16.9.2002, p. 1.

         (6)  Testi adottati minn din id-data, P7_TA(2011)0467.


title: 2011/334/Euratom: Deċiżjoni tal-Kunsill tal- 21 ta’ Novembru 2006 li tapprova l-konklużjoni mill-Kummissjoni tal-Ftehim għall-kooperazzjoni bejn il-Komunità Ewropea għall-Enerġija Atomika rappreżentata mill-Kummissjoni u l-Gvern tar-Repubblika tal-Korea fil-qasam tar-riċerka dwar l-enerġija mill-fużjoni#Ftehim ta’ kooperazzjoni bejn il-Komunità Ewropea għall-Enerġija Atomika rappreżentata mill-Kummissjoni tal-Komunitajiet Ewropej u l-Gvern tar-Repubblika tal-Korea fil-qasam tar-riċerka dwar l-enerġija mill-fużjoni

text:
               11.6.2011

               MT

               Il-Ġurnal Uffiċjali tal-Unjoni Ewropea

               L 154/1

         DEĊIŻJONI TAL-KUNSILL
   tal-21 ta’ Novembru 2006
   li tapprova l-konklużjoni mill-Kummissjoni tal-Ftehim għall-kooperazzjoni bejn il-Komunità Ewropea għall-Enerġija Atomika rappreżentata mill-Kummissjoni u l-Gvern tar-Repubblika tal-Korea fil-qasam tar-riċerka dwar l-enerġija mill-fużjoni
   (2011/334/Euratom)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b’mod partikolari it-tieni paragrafu tal-Artikolu 101,
   Wara li kkunsidra l-proposta mill-Kummissjoni,
   Billi:

               (1)

               Il-Kummissjoni, skont id-direttivi mil-Kunsill tal-14 ta’ April 2006, wettqet negozjati dwar Ftehim ta’ kooperazzjoni bejn il-Komunità Ewropea għall-Enerġija Atomika rappreżentata mill-Kummissjoni u l-Gvern tar-Repubblika tal-Korea fil-qasam tar-riċerka dwar l-enerġija mill-fużjoni.

               (2)

               Il-konklużjoni tal-Ftehim mill-Kummissjoni għandha tiġi approvata,

         IDDEĊIEDA KIF ĠEJ:
   Artikolu Waħdieni
   Il-konklużjoni, mill-Kummissjoni, għal u f’isem il-Komunità, tal-Ftehim għall-kooperazzjoni bejn il-Komunità Ewropea għall-Enerġija Atomika rrappreżentata mill-Kummissjoni u l-Gvern tar-Repubblika tal-Korea fil-qasam tar-riċerka dwar l-enerġija mill-fużjoni, hija b’dan approvata.
   It-test tal-Ftehim huwa mehmuż ma’ din id-Deċiżjoni.

      Magħmul fi Brussell, il-21 ta’ Novembru 2006.

            Għall-Kunsill

            Il-President

         U.-M. WIDEROOS

      TRADUZZJONI
      FTEHIM TA’ KOOPERAZZJONI
      bejn il-Komunità Ewropea għall-Enerġija Atomika rappreżentata mill-Kummissjoni tal-Komunitajiet Ewropej u l-Gvern tar-Repubblika tal-Korea fil-qasam tar-riċerka dwar l-enerġija mill-fużjoni
      Il-Komunità Ewropea għall-Enerġija Atomika (Euratom), rappreżentata mill-Kummissjoni taL-Komunitajiet Ewropej, u l-Gvern tar-Repubblika tal-Korea (minn hawn ’il quddiem imsemmija kollettivament “il-Partijiet”);
      BILLI fil-Ftehim ta’ Qafas għall-Kummerċ u l-Kooperazzjoni bejn il-Komunità Ewropea u l-Istati Membri fuq naħa waħda, u l-Gvern tar-Repubblika tal-Korea fuq in-naħa l-oħra, fit-28 ta’ Ottubru 1996, il-Partijiet impenjaw ruħhom li jippromwovu l-kooperazzjoni fil-qasam tal-enerġija u l-ħarsien tal-ambjent, u, partikolarment, biex jiżviluppaw forom ġodda u rinnovabbli ta’ enerġija; kif ukoll
      XEWQANA li jkomplu jippromwovu l-iżvilupp tal-enerġija mill-fużjoni bħala għajn ta’ enerġija li potenzjalment ma tagħmilx ħsara lill-ambjent, hija kompetittiva ekonomikament, u li prattikament ma għandhiex tmiem;
      FTIEHMU KIF ĠEJ:
      Artikolu I
      Għan
      L-għan ta’ dan il-Ftehim hu li tissaħħaħ il-kooperazzjoni bejn il-Partijiet fl-oqsma koperti mill-programmi ta’ fużjoni rispettivi tagħhom, fuq il-bażi ta’ benefiċċji reċiproki u reċiproċità globali sabiex jiġi żviluppat għarfien xjentifiku u ħila teknoloġika fl-isfond ta’ sistema ta’ enerġija mill-fużjoni.
      Artikolu II
      L-Oqsma ta’ Kooperazzjoni
      L-oqsma ta’ kooperazzjoni taħt dan il-Ftehim jistgħu jinkludu dawn li ġejjin:

                  (a)

                  tokamaks, inklużi l-proġetti kbar tal-ġenerazzjoni preżenti u attivitajiet marbuta ma’ dawk tal-ġenerazzjoni li jmiss;

                  (b)

                  alternattivi għat-tokamaks;

                  (c)

                  teknoloġija ta’ enerġija mill-fużjoni manjetika;

                  (d)

                  teorija tal-plażma u fiżika applikata tal-plażma;

                  (e)

                  politiki u pjanijiet tal-programm; kif ukoll

                  (f)

                  oqsma oħrajn kif maqbul b’mod reċiproku bil-miktub mill-Partijiet safejn ikunu koperti mill-programmi rispettivi tagħhom.

            Artikolu III
      Forom tal-kooperazzjoni
      1.   Il-forom tal-kooperazzjoni taħt dan il-Ftehim jistgħu jinkludu, iżda mhux esklussivament, dawn li ġejjin:

                  (a)

                  skambju u għoti ta’ informazzjoni u data dwar attivitajiet xjentifiċi u tekniċi, żviluppi, prattiki u riżultati, u dwar politiki u pjanijiet tal-programm, inkluż l-iskambju ta’ informazzjoni mhux mikxufa skont it-termini u l-kundizzjonijiet stipulati fl-Artikoli VI u VII;

                  (b)

                  skambju ta’ xjentisti, inġiniera u speċjalisti oħra għal perjodi maqbula ta’ żmien sabiex jieħdu sehem f’esperimenti, analiżijiet, disinn u attivitajiet oħra ta’ riċerka u żvilupp skont l-Artikolu VIII;

                  (c)

                  organizzazzjoni ta’ seminars u laqgħat oħrajn għad-diskussjoni u l-iskambju ta’ informazzjoni dwar temi maqbula fl-oqsma elenkati fl-Artikolu II, u għall-identifikazzjoni ta’ attivitajiet kooperattivi li jistgħu jsiru skont l-Artikolu V;

                  (d)

                  skambju u għoti ta’ kampjuni, materjali, tagħmir (strumenti u komponenti) għal esperimenti, ittestjar u evalwazzjoni skont l-Artikoli IX u X;

                  (e)

                  eżekuzzjoni ta’ studji, proġetti jew esperimenti konġunti inkluż id-disinn, il-kostruzzjoni u l-operat konġunt tagħhom;

                  (f)

                  l-istabbiliment ta’ links ta’ data bħal, iżda mhux esklussivament, għodod remoti għall-analiżi tad-data; kif ukoll

                  (g)

                  forom oħra speċifiċi ta’ kooperazzjoni kif maqbul b’mod reċiproku mill-Partijiet bil-miktub.

            2.   Il-Partijiet għandhom jikkoordinaw l-attivitajiet, kif ikun xieraq, skont dan il-Ftehim, ma’ attivitajiet internazzjonali oħra ta’ riċerka u żvilupp tal-fużjoni, sabiex titnaqqas kemm jista’ jkun id-duplikazzjoni tal-isforzi.
      F’dan il-Ftehim xejn m’hu ser jitħalla jippreġudika ftehimiet eżistenti jew tal-ġejjieni għall-kooperazzjoni bejn il-Partijiet.
      Artikolu IV
      Il-Kumitat ta’ Koordinazzjoni u s-Segretarji Eżekuttivi
      1.   Il-Partijiet għandhom jistabbilixxu Kumitat ta’ Koordinazzjoni biex jikkoordina u jissorvelja l-implimentazzjoni tal-attivitajiet taħt dan il-Ftehim. Kull Parti għandha taħtar għadd ugwali ta’ membri għall-Kumitat ta’ Koordinazzjoni u tinnomina wieħed mill-membri maħtura tagħha bħala l-Kap tad-Delegazzjoni tagħha. Il-Kumitat ta’ Koordinazzjoni għandu jiltaqa’ kull sena, darba fir-Repubblika tal-Korea u darba fl-Unjoni Ewropea, jew fi żminijiet u postijiet li jaqblu dwarhom huma. Il-Kap tad-Delegazzjoni tal-Parti li qed tilqa’ l-Kumitat għandu jippresjedi l-laqgħa.
      2.   Il-Kumitat ta’ Koordinazzjoni għandu jirrevedi l-progress u l-pjanijiet tal-attivitajiet taħt dan il-Ftehim, u jipproponi, jikkoordina u japprova attivitajiet futuri ta’ kooperazzjoni li jaqgħu fl-ambitu ta’ dan il-Ftehim fir-rigward tal-mertu tekniku u l-livell ta’ sforz tagħhom biex jiżgura l-benefiċċju reċiproku u r-reċiproċità globali fi ħdan il-Ftehim.
      3.   Id-deċiżjonijiet kollha tal-Kumitat ta’ Koordinazzjoni għandhom jittieħdu b’konsensus.
      4.   Għal perjodi bejn il-laqgħat tal-Kumitat ta’ Koordinazzjoni, kull Parti għandha taħtar Segretarju Eżekuttiv sabiex jaġixxi f’isimha f’kull ma għandu x’jaqsam ma’ kooperazzjoni taħt dan il-Ftehim. Is-Segretarji Eżekuttivi għandhom ikunu responsabbli għall-amministrazzjoni ta’ kuljum ta’ din il-koperazzjoni.
      Artikolu V
      Implimentazzjoni
      1.   Kull Parti għandha tiddeżinja l-entitajiet xierqa għall-implimentazzjoni tal-attivitajiet taħt dan il-Ftehim.
      2.   Meta l-Kumitat ta’ Koordinazzjoni japprova attività ta’ kooperazzjoni, għandu japprova, kull fejn ikun xieraq, Pjan tal-Proġett taħt dan il-Ftehim u soġġett għat-termini tiegħu.
      3.   Kull Pjan tal-Proġett għandu jelenka l-entitajiet iddeżinjati sabiex jimplimentaw il-proġett, u jinkludi dispożizzjonijiet dettaljati għall-implimentazzjoni tal-attività ta’ kooperazzjoni, inkluz, iżda mhux esklussivament, l-ambitu tekniku u l-ġestjoni, ir-responsabbiltajiet ta’ dekontaminazzjoni applikabbli, l-iskambju ta’ informazzjoni mhux mikxufa, l-iskambju ta’ tagħmir, it-trattament ta’ proprjetà intellettwali, l-ispejjeż totali, il-qsim tal-ispejjeż u l-iskeda, skont kif ikun xieraq.
      Artikolu VI
      Id-Disponibbiltà u t-Tixrid ta’ Informazzjoni
      1.   Soġġetta għal-liġijiet u r-regolamenti applikabbli tagħha u għad-dispożizzjonijiet ta’ dan il-Ftehim, kull Parti u dawk iddeżinjati minnha għandhom jimpenjaw ruħhom biex jagħmlu disponibbli faċilment lill-Parti l-oħra u lil dawk iddeżinjati minnha kwalunkwe informazzjoni li tkun rekwiżita għat-twettiq tal-attivitajiet ta’ kollaborazzjoni taħt dan il-Ftehim.
      2.   Il-Partijiet u dawk iddeżinjati minnhom għandhom jappoġġaw l-iktar tixrid wiesa’ possibbli ta’ informazzjoni li jkollhom id-dritt li jikxfu, u li jew ġiet żviluppata b’mod konġunt jew tkun maħsuba li tiġi pprovduta jew skambjata skont dan il-Ftehim, soġġett għall-ħtieġa li tiġi protetta informazzjoni mhux mikxufa u l-ħtieġa li tiġi protetta proprjetà intellettwali maħluqa jew mogħtija taħt dan il-Ftehim.
      3.   Informazzjoni mibgħuta minn Parti waħda lil Parti oħra skont dan il-Ftehim, sa fejn taf u temmen il-Parti li qed tibgħatha, għandha tkun preċiża, iżda l-Parti li tibgħatha ma tagħtix garanzija tal-adegwatezza tal-informazzjoni mibgħuta għal kwalunkwe użu jew applikazzjoni partikolari mill-Parti li tirċeviha jew minn kwalunkwe parti terza. Informazzjoni żviluppata b’mod konġunt mill-Partijiet, sa fejn jafu u jemmnu ż-żewġ Partijiet, għandha tkun preċiża. L-ebda Parti ma toffri garanzija tal-preċiżjoni tal-informazzjoni żviluppata b’mod konġunt jew tal-adegwatezza tagħha għal kwalunkwe skop, użu jew applikazzjoni miż-żewġ Partijiet jew minn kwalunkwe parti terza.
      Artikolu VII
      Il-Proprjetà intellettwali
      Il-protezzjoni u l-allokazzjoni tal-proprjetà intellettwali maħluqa jew mogħtija matul attivitajiet ta’ kooperazzjoni skont dan il-Ftehim għandhom ikun rregolati mid-dispożizzjonijiet fl-Anness A li għandu jifforma parti integrali minn dan il-Ftehim u għandu japplika għall-attivitajiet kollha mwettqa skont dan il-Ftehim.
      Artikolu VIII
      Skambji ta’ Staff
      Id-dispożizzjonijiet li ġejjin għandhom japplikaw fir-rigward ta’ skambji ta’ staff bejn il-Partijiet jew dawk iddeżinjati minnhom skont dan il-Ftehim:

                  (a)

                  kull Parti għandha tiżgura l-għażla ta’ staff ikkwalifikat bil-ħiliet u l-kompetenza meħtieġa biex iwettaq l-attivitajiet ippjanati skont dan il-Ftehim. Kull skambju ta’ staff bħal dan għandu jiġi maqbul bil-quddiem permezz ta’ skambju ta’ ittri bejn il-Partijiet, li jagħmlu referenza għal dan il-Ftehim u d-dispożizzjonijiet pertinenti tiegħu fir-rigward tal-proprjetà intellettwali kif ukoll tal-attività kooperattiva kkonċernata;

                  (b)

                  kull Parti għandha tkun responsabbli għall-pagi, l-assigurazzjoni u l-benefiċċji mogħtija lill-istaff fuq skambju;

                  (c)

                  il-Parti li tibgħatu għandha tħallas għall-ispejjeż tal-ivvjaġġar u l-għajxien tal-istaff tagħha fuq skambju fl-istabbiliment ospitanti, sakemm mhux maqbul mod ieħor;

                  (d)

                  il-Parti li tilqgħu għandha tieħu ħsieb tipprovdi akkomodazzjoni xierqa għall-istaff tal-Parti l-oħra li jkun fuq skambju (u l-familji tagħhom li joqogħdu magħhom) fuq bażi reċiproka maqbula reċiprokament;

                  (e)

                  il-Parti li tilqgħu għandha tipprovdi l-għajnuna kollha meħtieġa taħt il-liġijiet u r-regolamenti rilevanti tagħha lill-istaff fuq skambju tal-Parti l-oħra fir-rigward tal-formalitajiet amministrattivi (eż. ħtiġijiet ta’ viża);

                  (f)

                  kull Parti għandha tiżgura li l-istaff fuq skambju jobdi r-regoli ġenerali rigward ir-regolamenti dwar ix-xogħol u s-sikurezza fis-seħħ fl-istabbiliment ospitanti;

                  (g)

                  kull Parti tista’, bi ħlas minn butha, tosserva attivitajiet speċifiċi ta’ test u ħidma analitika tal-Parti l-oħra fl-oqsma ta’ kooperazzjoni ddefiniti fl-Artikolu II. Din l-osservazzjoni tista’ ssir permezz ta’ żjarat minn staff, soġġetta għall-qbil minn qabel tal-Parti li tilqa’ f’kull okkażjoni.

            Artikolu IX
      Skambji ta’ Tagħmir, Kampjuni, eċċ.
      Fil-każ li jkunu se jiġu skambjati, mislufa jew mogħtija tagħmir, strumenti, kampjuni, materjali jew spare parts meħtieġa (minn hawn ‘il quddiem, ‘it-tagħmir, eċċ.) minn Parti waħda jew dawk iddeżinjati minnha lill-oħra jew lil dawk iddeżinjati minnha, għandhom japplikaw id-dispożizzjonijiet li ġejjin li jkopru t-trasport bil-baħar u l-użu tat-tagħmir, eċċ.:

                  (a)

                  Il-Parti li tibgħathom għandha tagħti kemm jista’ jkun malajr lista dettaljata tat-tagħmir, eċċ, li għandu jingħata, bl-ispeċifikazzjonijiet rilevanti u d-dokumentazzjoni teknika u informazzjonali;

                  (b)

                  it-tagħmir, eċċ. ipprovdut mill-Parti li tibagħtu għandu jibqa’ l-proprjetà tagħha u għandu jintbagħat lura lill-Parti li tibagħtu f’data li għandha tiġi ddeterminata mill-Kumitat ta’ Koordinazzjoni sakemm ma jkunx miftiehem mod ieħor fil-Pjan tal-Proġett imsemmi fl-Artikolu V;

                  (c)

                  it-tagħmir, eċċ, għandu jitħaddem biss fl-istabbiliment ospitanti permezz tal-qbil reċiproku bejn il-Partijiet; kif ukoll

                  (d)

                  il-Parti li tirċevih għandha tipprovdi l-post meħtieġ għat-tagħmir, eċċ, u għandha tipprovdi għall-enerġija elettrika, l-ilma, il-gass eċċ., skont ir-rekwiżiti tekniċi, li għandhom jiġu maqbula reċiprokament mill-Partijiet.

            Artikolu X
      Dispożizzjonijiet Ġenerali
      1.   Kull Parti għandha twettaq l-attivitajiet ipprovduti f’dan il-Ftehim soġġetti għal-liġijiet u r-regolamenti applikabbli, u għandha tipprovdi riżorsi skont id-disponibilità tal-fondi approprjati.
      2.   Sakemm mhux maqbul speċifikament mod ieħor bil-miktub mill-Partijiet, l-ispejjeż kollha li jirriżultaw mill-kooperazzjoni skont dan il-Ftehim għandhom jinġarru mill-Parti li ġġarrabhom.
      3.   Il-kwistjonijiet kollha ta’ interpretazzjoni jew implimentazzjoni marbuta ma’ dan il-Ftehim li joħorġu matul it-terminu tiegħu għandhom jiġu riżolti permezz ta’ qbil bejn il-Partijiet.
      4.   Dan il-Ftehim għandu japplika, safejn jikkonċerna l-Euratom, għat-territorji fejn japplika t-Trattat li jistabilixxi l-Euratom u għat-territorji tal-pajjiżi parteċipanti fil-programm tal-fużjoni tal-Euratom bħala Stati terzi kompletament assoċjati.
      Artikolu XI
      Tul, Estensjoni u Terminazzjoni
      1.   Dan il-Fteħim għandu jidħol fis-seħħ fil-jum li l-Partijiet ikunu għarrfu lil xulxin bil-miktub li l-proċeduri interni rispettivi tagħhom meħtieġa għad-dħul tiegħu fis-seħħ ikunu tlestew, u għandu jibqa’ fis-seħħ għal ħames (5) snin. Sakemm waħda mill-Partijiet ma tinnotifikax lill-Parti l-oħra bil-miktub dwar l-intenzjoni tagħha li tittermina dan il-Ftehim għallinqas sitt xhur qabel tmiemu, dan il-Ftehim għandu jiġi estiż awtomatikament għal perjodi addizzjonali ta’ ħames (5) snin.
      2.   Dan il-Ftehim jista’ jkun emendat bi ftehim bil-miktub mill-Partijiet.
      3.   L-isforzi u l-esperimenti kollha konġunti li ma jitlestewx sat-terminazzjoni jew l-iskadenza ta’ dan il-Ftehim jistgħu jitkomplew sakemm jitlestew skont it-termini ta’ dan il-Ftehim.
      4.   Dan il-Ftehim u kwalunkwe Pjan ta’ Proġett sussegwenti, jistgħu jiġu tterminati fi kwalunkwe ħin skont id-diskrezzjoni ta’ kwalunkwe Parti b’sitt (6) xhur ta’ notifika bil-quddiem bil-miktub mill-Parti li tkun trid tittermina dan il-Ftehim jew il-Pjan tal-Proġett. Terminazzjoni bħal din għandha tkun mingħajr preġudizzju għad-drittijiet li setgħu nkisbu taħt dan il-Ftehim jew il-Pjan ta’ Proġett lil kwalukwe Parti sad-data tat-terminazzjoni.
      5.   Dan il-Ftehim tfassal f’żewġ kopji f’21 lingwa (iċ-Ċek, id-Daniż, l-Estonjan, il-Finlandiż, il-Franċiż, il-Ġermaniż , il-Grieg, l-Ingliż, il-Latvjan, il-Litwan, il-Malti, l-Olandiż, il-Pollakk, il-Portugiż, is-Slovakk, is-Sloven, l-Ispanjol, l-Isvediż, it-Taljan, l-Ungeriż u l-Korean). L-Ingliż u l-Korean għandhom ikunu l-lingwi awtentiċi.

         B’xhieda ta’ dan, il-firmatarji hawn taħt, awtorizzati kif xieraq għal dan il-għan, iffirmaw dan il-Ftehim.
         Magħmul fi Brussell, fit-tnejn u għoxrin jum ta’ Novembru tas-sena elfejn u sitta, f’żewġ kopji, fil-lingwa Ingliża u dik Koreana.

            GĦALL-KOMUNITÀ EWROPEA GĦALL-ENERĠIJA ATOMIKA RRAPPREŻENTATA MILL-KUMMISSJONI TAL- KOMUNITAJIET EWROPEJ

            GĦALL-GVERN TAR-REPUBBLIKA TAL-KOREA

         ANNESS A

            DRITTIJIET TAL-PROPRJETÀ INTELLETTWALI

         Drittijiet għal proprjetà intellettwali li nħolqu jew inghataw taħt dan il-Ftehim għandhom jiġu allokati kif ġej:
         I.   Applikazzjoni

         Dan l-Anness huwa applikabbli għall-attivitajiet koperattivi kollha meħuda skont dan il-Ftehim, ħlief kif miftiehem speċifikament mod ieħor.
         II.   Il-pussess, l-Allokazzjoni u l-Eżerċizzju tad-Drittijiet

         A.   Għall-għanijiet ta’ dan il-Ftehim, “Proprjetà intellettwali” għandha jkollha t-tifsira li tinsab fl-Artikolu 2 tal-Konvenzjoni li tistabbilixxi l-Organizzazzjoni tal-Proprjetà Intellettwali Dinjija, magħmula fi Stokkolma, l-14 ta’ Lulju 1967.
         B.   Dan l-Anness jindirizza l-allokazzjoni ta’ drittijiet, interessi u drittijiet bejn il-Partijiet. Kull Parti għandha tiżgura li l-Parti l-oħra tista’ tikseb id-drittijiet għal proprjetà intellettwali allokati għaliha bi qbil ma’ dan l-Anness. Dan l-Anness ma jibdilx jew jipreġudika b’mod ieħor l-allokazzjoni ta’ drittijiet, interessi u bejn Parti u ċ-ċittadini tagħha, li għandhom ikunu stabbiliti mill-liġijiet u l-prattiki ta’ dik il-Parti.
         C.   Id-drittijiet jew obbligazzjonijiet ta’ dan l-anness ma għandhomx jiġu affettwati bit-terminazzjoni jew l-iskadenza ta’ dan il-Ftehim.

                     D.

                     (1)

                     Fil-każ ta’ attivitajiet kooperattivi bejn il-Partijiet, proprjetà intellettwali li toħroġ minn riċerka konġunta, i.e. riċerka appoġġata miż-żewġ Partijiet, għandha tiġi trattata fi Pjan ta’ Ġestjoni tat-Teknoloġija skont il-prinċipji li ġejjin:

                                 (a)

                                 Il-Partijiet għandhom jinnotifikaw lil xulxin fi żmien raġjonevoli bi kwalunkwe drittijiet ta’ proprjetà intellettwali li joħorġu minn dan il-Ftehim (jew arranġamenti implimentattivi rilevanti).

                                 (b)

                                 Sakemm ma jintlaħaqx qbil mod ieħor, id-drittijiet u l-interessi fil-proprjetà intellettwali maħluqa matul riċerka konġunta għandhom ikunu jistgħu jiġu sfruttati miż-żewġ Partijiet mingħajr restrizzjoni territorjali.

                                 (c)

                                 Kull Parti għandha tfittex protezzjoni f’waqtha għall-proprjetà intellettwali li għaliha tikseb drittijiet u interessi taħt il-Pjan ta’ Ġestjoni tat-Teknoloġija.

                                 (d)

                                 Kull Parti għandu jkollha liċenzja mhix esklużiva, irrevokabbli, mingħajr ħlasijiet għad-drittijiet tal-awtur sabiex tuża kull proprjetà intellettwali li tirriżulta taħt dan il-Ftehim għal skopijiet ta’ riċerka biss.

                                 (e)

                                 Riċerkaturi viżitaturi li jkunu pparteċipaw fil-ħolqien ta’ proprjetà intellettwali għandhom jirċievu drittijiet ta’ proprjetà intellettwali u s-sehem mill-ħlasijiet tad-drittijiet tal-awtur miksuba mill-istituzzjonijiet ospitanti mill-għoti ta’ liċenzji ta’ drittijiet ta’ proprjetà intellettwali bħal dan skont il-politiki tal-istituzzjonijiet ospitanti. Kull Parti għandha tagħti lir-riċerkaturi viżitaturi trattament li mhuwiex inqas favorevoli minn dak li tagħti liċ-ċittadini tagħha stess fir-rigward tal-għoti tad-drittijiet ta’ proprjetà intellettwali u l-ħlasijiet għad-drittijiet tal-awtur imsemmija qabel. Barra minn hekk, kull riċerkatur viżitatur imsemmi bħala inventur għandu jkun intitolat għal trattament bħal ċittadin tal-Parti ospitanti fir-rigward ta’ premji, bonuses, benefiċċji, jew premji oħra, skont il-politika tal-istituzzjoni ospitanti u l-liġijiet rispettivi tal-Partijiet applikabbli f’dan il-każ.

                     (2)

                     Fil-każ ta’ attivitajiet ta’ kooperazzjoni li mhumiex riċerka konġunta li jaqgħu fi ħdan id-dispożizzjonijiet tal-paragrafu II.D.(1), sal-punt rekwiżit mil-liġijiet u r-regolamenti tagħha, kull Parti għandha tesigi lill-parteċipanti tagħha li jidħlu fi ftehimiet speċifiċi dwar l-implimentazzjoni ta’ attivitajiet ta’ riċerka konġunta u d-drittijiet u l-obbligi rispettivi tal-parteċipanti. Fir-rigward tal-proprjetà intellettwali, il-ftehimiet għandhom normalment jindirizzaw, fost oħrajn, il-pussess, il-protezzjoni, id-drittijiet tal-utent għal skopijiet ta’ riċerka, l-isfruttament u d-disseminazzjoni, inklużi l-arranġamenti għal pubblikazzjoni konġunta, d-drittijiet u l-obbligi ta’ riċerkaturi viżitaturi u proċeduri għar-riżoluzzjoni tat-tilwim. Il-ftehimiet jistgħu jindirizzaw ukoll kwistjonijiet oħrajn bħall-aċċess għal informazzjoni preliminari u fl-isfond, l-għoti ta’ liċenzji u r-riżultati.

               E.   Filwaqt li jinżammu l-kundizzjonijiet ta’ kompetizzjoni fl-oqsma affettwati mill-Ftehim, kull Parti għandha tagħmel ħilitha sabiex tiżgura li d-drittijiet akkwistati bis-saħħa ta’ dan il-Ftehim u l-arranġamenti magħmula taħtu jkunu eżerċitati b’tali mod li jitrawmu partikolarment (i) l-użu ta’ informazzjoni maħluqa, jew inkella li saret disponibbli, taħt il-Ftehim u d-disseminazzjoni tagħha safejn dan ikun konformi mal-kundizzjonijiet stabbiliti f’dan il-Ftehim, id-dispożizzjonijiet tat-Taqsima IV tagħha u kull regola li tista’ tkun fis-seħħ taħt il-liġijiet domestiċi tal-Partijiet li jiggvernaw it-trattament ta’ informazzjoni sensittiva jew kunfidenzali fil-qasam nukleari, u (ii) l-adozzjoni u l-implimentazzjoni ta’ standards internazzjonali.
         III.   Xogħolijiet bid-drittijiet tal-awtur

         Skond it-termini ta’ dan il-Ftehim, drittijiet tal-awtur li huma proprjetà tal-Partijiet għandhom jiġu ttrattati konsistentement mal-Ftehim dwar Aspetti tad-Drittijiet tal-Proprjetà Intellettwali Relatati mal-Kummerċ amministrat mill-Organizzazzjoni Dinjija tal-Kummerċ.
         IV.   Xogħlijiet Xjentifiċi Letterarji

         Soġġetti għat-trattament ipprovdut għal informazzjoni mhix mikxufa fit-Taqsima V, il-proċeduri li ġejjin għandhom japplikaw:

                     A.

                     Kull Parti għandha tkun intitolata għal liċenza mhix esklussiva, irrevokabbli, mingħajr drittijiet tal-awtur fil-pajjiżi kollha sabiex tittraduċi, tipproduċi u tqassam pubblikament informazzjoni misjuba f’ġurnali, artikli, rapporti, kotba, jew mezzi oħra, xjentifiċi u tekniċi, li tirriżulta direttament minn riċerka konġunta skont dan il-Ftehim jew f’isem il-Partijiet.

                     B.

                     Il-kopji kollha mqassma pubblikament ta’ xogħol kopert mid-Drittijiet tal-Awtur imħejji taħt din id-dispożizzjoni għandu jindika l-ismijiet tal-awturi tax-xogħol, sakemm l-awtur ma jkunx għażel espliċitament li ma jissemmiex. Għandhom ikollhom ukoll rikonoxximent viżibbli b’mod ċar tal-appoġġ kooperattiv tal-Partijiet.

               V.   Informazzjoni mhux mikxufa

         A.   Informazzjoni Dokumentarja mhux Mikxufa

                     (1)

                     Kull Parti għandha tidentifika mill-aktar fis possibbli l-informazzjoni li tixtieq li tibqa’ mhux mikxufa f’rabta ma’ dan il-Ftehim, filwaqt li jitqiesu, inter alia, il-kriterji li ġejjin:

                                 (a)

                                 l-informazzjoni hija sigrieta fis-sens li mhix, kollha kemm hi jew fil-konfigurazzjoni preċiża tal-komponenti tagħha, magħrufa b’mod ġenerali jew aċċessibbli faċilment b’mezzi legali;

                                 (b)

                                 l-informazzjoni għandha valur kummerċjali attwali jew potenzjali minħabba s-segretezza tagħha; kif ukoll

                                 (c)

                                 l-informazzjoni kienet soġġetta għal passi li kienu raġjonevoli skont iċ-ċirkustanzi mill-persuna legalment fil-kontroll, sabiex iżżomm is-segretezza tagħha.

                           F’ċertu każijiet il-Partijiet jistgħu jaqblu li, sakemm mhux indikat mod ieħor, partijiet mill-informazzjoni, jew l-informazzjoni kollha, li tkun ipprovduta, skambjata jew maħluqa matul riċerka konġunta skont dan il-Ftehim ma tkunx tista’ tinkixef.

                     (2)

                     Kull Parti għandha tiżgura li informazzjoni mhux mikxufa taħt dan il-Ftehim u, konsegwentement, in-natura pprivileġġata tagħha, tingħaraf faċilment bħala tali mill-Parti l-oħra, pereżempju permezz ta’ marki xierqa jew referenzi restrittivi. Dan japplika wkoll għal kull riproduzzjoni sħiħa jew parzjali tal-informazzjoni msemmija.
                     Parti jew parteċipant li tirċievi informazzjoni mhux mikxufa skont dan il-Ftehim għandha tirrispetta n-natura priviliġġata tiegħu. Dawn il-limitazzjonijiet għandhom jintemmu awtomatikament meta din l-informazzjoni tkun mikxufa mis-sid mingħajr restrizzjonijiet.

                     (3)

                     Informazzjoni mhux mikxufa li tiġi kkomunikata taħt dan il-Ftehim tista’ tkun disseminata mill-Parti li tirċeviha lill-persuni impjegati mill-Parti li tirċeviha inklużi l-kuntratturi tagħha, u dipartimenti oħra kkonċernati tal-Parti awtorizzati għall-għanijiet speċifiċi tar-riċerka konġunta li tkun għaddejja, fuq bażi ta’ bżonn biss u sakemm kull informazzjoni mhux mikxufa li tiġi disseminata hekk tiġi protetta skont dan l-Anness u safejn jipprovdu l-liġijiet u r-regolamenti ta’ kull Parti, u għandha tkun faċilment rikonoxxibbli bħala tali, kif stipulat hawn fuq.

               B.   Informazzjoni Mhux Mikxufa li mhix Dokumentarja
         Informazzjoni mhux mikxufa li mhix dokumentarja jew informazzjoni oħra kunfidenzali jew priviliġġata pprovduta f’seminars u laqgħat oħra organizzati taħt il-Ftehim, jew informazzjoni li toħroġ mis-sekondar ta’ staff, l-użu ta’ faċilitajiet, jew proġetti konġunti, għandha tiġi ttrattata mill-Partijiet jew dawk iddeżinjati minnhom skont il-prinċipji speċifikati għal informazzjoni dokumentarja f’dan il-Ftehim, sakemm, madankollu, ir-reċipjent ta’ informazzjoni mhux mikxufa bħal din jew informazzjoni oħra kunfidenzali jew privileġġata jiġi infurmat bil-miktub bil-karattru kunfidenzali tal-informazzjoni kkomunikata mhux iktar tard mill-ħin li tkun saret din il-komunikazzjoni.
         C.   Kontroll
         Kull Parti għandha tipprova tiżgura li informazzjoni mhux mikxufa li tirċievi hi skont dan il-Ftehim għandha tiġi kkontrollata kif ipprovdut hawnhekk. Jekk waħda mill-Partijiet issir konxja li mhix se tkun, jew huwa raġonevolment mistenni li mhux se tkun, tista’ tissodisfa d-dispożizzjonijiet kontra d-disseminazzjoni tal-paragrafi A u B fuq, għandha tinforma immedjatament lill-Parti l-oħra. Minn hemm 'il quddiem, il-Partijiet għandhom jikkonsultaw lil xulxin sabiex jiddefinixxu azzjoni xierqa.
         VI.   Ir-Riżoluzzjoni tat-Ttilwim u Tipi Ġodda jew Imprevisti ta’ Proprjetà Intellettwali

         A.   It-tilwim bejn il-Partijiet dwar proprjetà intellettwali għandhom jiġu solvuti bi qbil mal-Artikolu X.3 ta’ dan il-Ftehim.
         Madankollu, bi qbil reċiproku tal-Partijiet, tilwima bħal din tista’ titressaq lil tribunal internazzjonali ta’ arbitraġġ għal arbitraġġ li jorbot skont ir-regoli applikabbli tal-liġi internazzjonali. Sakemm ma jkunx miftiehem mod ieħor, għandhom japplikaw ir-regoli dwar l-arbitraġġ ta’ UNCITRAL.
         B.   Fil-każ li xi Parti tikkonkludi li jista’ jirriżulta tip ġdid ta’ proprjetà intellettwali li mhux kopert f’TMP jew ftehim bejn entitajiet deżinjati minn attività kooperattiva mwettqa skont dan il-Ftehim, jew jekk jinqalgħu xi diffikultajiet imprevisti, il-Partijiet għandhom jidħlu f'diskussjonijiet immedjati bil-ħsieb li jiżguraw li hemm provvedimenti adegwati għall-protezzjoni, l-isfruttament u d-disseminazzjoni tal-proprjetà intellettwali kkonċernata ġewwa t-territorji rispettivi tagħhom.


title: 2013/574/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/221

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2011
   (2013/574/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2011, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 768/2005 tas-26 ta’ April 2005 li jistabbilixxi Aġenzija Komunitarja għall-Kontroll tas-Sajd u li jemenda r-Regolament (KEE) Nru 2847/93 li jistabbilixxi sistema ta’ kontroll li tapplika għall-Politika Komuni tas-Sajd (4), u b’mod partikolari l-Artikolu 36 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u partikolarment għall-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għas-Sajd (A7-0109/2013),

               1.

               Jagħti l-kwittanza lid-Direttur Eżekuttiv tal-Aġenzija Komunitarja għall-Kontroll tas-Sajd għall-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għall-Kontroll tas-Sajd (preċedentement imsemmija bħala l-Aġenzija Komunitarja għall-Kontroll tas-Sajd), lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 86.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 128, 21.5.2005, p. 1.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Komunitarja għall-Kontroll tas-Sajd għas-sena finanzjarja 2011, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament tal-Kunsill (KE) Nru 768/2005 tas-26 ta’ April 2005 li jistabbilixxi Aġenzija Komunitarja għall-Kontroll tas-Sajd u li jemenda r-Regolament (KEE) Nru 2847/93 li jistabbilixxi sistema ta’ kontroll li tapplika għall-Politika Komuni tas-Sajd (4), u b’mod partikolari l-Artikolu 36 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u partikolarment għall-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għas-Sajd (A7-0109/2013),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli tal-affidabbiltà tal-kontijiet annwali tal-Aġenzija Komunitarja għall-Kontroll tas-Sajd (“l-Aġenzija”) għas-sena finanzjarja 2011 kif ukoll tal-legalità u tar-regolarità tat-tranżazzjonijiet sottostanti,

                  B.

                  billi fl-10 ta’ Mejju 2012 il-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tagħha għas-sena finanzjarja 2010 (6), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              ħeġġeġ lill-Aġenzija ttejjeb il-Programm ta’ Ħidma Annwali tagħha billi tinkludi objettivi speċifiċi li jistgħu jitkejlu kemm f’livell ta’ qasam politiku kif ukoll f’dak operattiv, billi jiġu stabbiliti indikaturi SMART,

                              —

                              ħeġġeġ lid-Direttur Eżekuttiv jissodisfa bis-sħiħ l-obbligi tiegħu li jinkludi fir-rapport tiegħu lill-awtorità tal-kwittanza li jiġbor fil-qasir ir-rapport tas-Servizz tal-Awditjar Intern (IAS), ir-rakkomandazzjonijiet kollha li saru u l-azzjonijiet kollha meħuda abbażi ta’ tali rakkomandazzjonijiet,

                              —

                              stieden lill-Aġenzja tirrevedi s-Sistema ta’ Kontroll Intern (ICS) tagħha, tirfed id-dikjarazzjoni annwali ta’ assigurazzjoni tad-Direttur Eżekuttiv tagħha u tirrevedi l-proċeduri amministrattivi u operattivi kollha tagħha, b’dokumentazzjoni sussegwenti tal-fluss tax-xogħol u l-kontroll fundamentali,

                  C.

                  billi l-baġit kumplessiv tal-Aġenzija għall-2011 kien jammonta għal EUR 12 850 000, meta mqabbel ma’ EUR 11 013 000 fl-2010, ammont li jirrappreżenta żieda ta’ 16,7 %,

                  D.

                  billi l-kontribuzzjoni inizjali tal-Unjoni għall-baġit tal-Aġenzija għall-2011 kienet ta’ EUR 11 850 000 (7), li tirrappreżenta żieda ta’ 40,90 % meta mqabbla mal-kontribuzzjoni inizjali tagħha tal-2010 (EUR 8 410 000),

         Ġestjoni baġitarja u finanzjarja

                  1.

                  Ifakkar li l-kontribuzzjoni totali tal-Unjoni għall-baġit tal-Aġenzija għall-2011 kienet ta’ EUR 12 850 000;

                  2.

                  Jinnota mill-kontijiet annwali tagħha għall-2011 li l-Aġenzija impenjat 99 % tal-kontribuzzjonijiet mogħtija u ħallset 89 % tal-approprjazzjonijiet għall-ħlasijiet disponibbli (eskluża n-nefqa minn sorsi oħra ta’ dħul); jilqa’ l-fatt li fir-Rapport Annwali tal-Attività tagħha għall-2011 (RAA) (8), l-Aġenzija ppreżentat lill-awtorità tal-kwittanza data li turi r-rata ġenerali tal-eżekuzzjoni tal-baġit f’termini ta’ impenji u pagamenti; ifakkar li fl-2010, l-Aġenzija impenjat 98,3 % tas-sussidju mogħti u ħallset 85,6 % tal-approprjazzjonijiet għall-ħlasijiet disponibbli;

         L-approprjazzjonijiet riportati

                  3.

                  Jinnota mill-kontijiet annwali li EUR 1 160 170 tal-approprjazzjonijiet għall-impenji kkuntrattati sal-aħħar tal-2011 iżda li kienu għadhom ma tħallsux ġew riportati għall-2012; jinnota, barra minn hekk, li l-kanċellazzjoni ta’ approprjazzjonijiet għall-ħlasijiet mhux użati riportati (9) mis-sena preċedenti jammontaw għal EUR 151 710;

                  4.

                  Jirrikonoxxi mill-RAA li għas-sena finanzjarja 2011, ir-riporti awtomatiċi tal-Aġenzija għall-2012 ammontaw għal EUR 2 161 172; jinnota, barra minn hekk, li f’termini tas-sehem ta’ ħlasijiet f’konformità mal-limiti taż-żmien tar-Regolament Finanzjarju, 87 % tal-ħlasijiet kollha saru fi ħdan il-miri legali. Għall-fatturi kummerċjali, 79 % tħallsu fi żmien 30 ġurnata legali u madwar 91 % tad-dikjarazzjonijiet tal-ispejjeż (rimborżi lill-persunal u l-esperti) tħallsu fi żmien il-45 ġurnata legali; jinkoraġġixxi lill-Qorti tal-Awdituri tindika l-informazzjoni dwar ir-riporti fir-rapport tagħha dwar il-kontijiet annwali tal-Aġenzija għas-sena finanzjarja 2012;

         Sistema kontabilistika

                  5.

                  Josserva li fil-kontijiet annwali tal-Aġenzija (10) għas-sena finanzjarja 2011, il-kontijiet huma ġestiti mis-sistema tal-kontabilità bbażata fuq id-dovuti (ABAC) u l-kontijiet ġenerali huma amministrati mis-sistema SAP, li għandha interface diretta mas-Sistema ta’ Kontabilità Ġenerali tal-Kummissjoni;

         Proceduri ta’ akkwist

                  6.

                  Jistieden lill-Aġenzija ttejjeb il-proċeduri ta’ akkwist; josserva li l-Qorti tal-Awdituri nnotat punti ta’ dgħufija f’dan ir-rigward (jiġifieri l-Aġenzija ma ddokumentatx b’mod adegwat l-istima tal-valuri tal-kuntratt fil-fajls tal-akkwist);

                  7.

                  Jirrikonoxxi mill-Qorti tal-Awdituri li l-Aġenzija għandha ttejjeb it-trasparenza tal-proċeduri billi timplimenta kriterji tal-għażla għall-offerenti aktar speċifiċi;

                  8.

                  Jinnota bi tħassib mill-Qorti tal-Awdituri li l-Aġenzija għad m’għandhiex proċeduri adegwati fis-seħħ għar-reġistrazzjoni u l-kontabilità tal-ispejjeż relatati mal-ġenerazzjoni ta’ assi intanġibbli interni;

         Proċeduri ta’ reklutaġġ

                  9.

                  Jinnota mill-Qorti tal-Awdituri li l-Aġenzija għandha ttejjeb ulterjorment il-proċeduri tal-għażla tal-persunal (jiġifieri l-avviżi ta’ post battal ma pprovdewx informazzjoni dwar ilmenti għall-proċeduri ta’ appell; ma kienx hemm biżżejjed dokumentazzjoni dwar il-laqgħat tal-Bord tal-Għażla u f’każ wieħed ta’ reklutaġġ l-Awtorità tal-Ħatra naqset milli ssegwi l-lista tal-Bord tal-Għażla mingħajr ma tat raġuni); iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli; għalhekk, iħeġġeġ lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  10.

                  Jinnota mir-RAA (11) li erba’ Aġenti Temporanji (AT) u Aġent Kuntrattwali (AK) wieħed ġew reklutati, waqt li erba’ AT u AK wieħed telqu l-Aġenzija, dan wassal għal rata ta’ impjieg ta’ 97 % tal-postijiet previsti mit-tabella tal-persunal tal-2011;

                  11.

                  Jesprimi s-sodisfazzjon tiegħu għall-fatt li l-Qorti tal-Awdituri ddikjarat legali u regolari, taħt l-aspetti rilevanti kollha, it-tranżazzjonijiet sottostanti għall-kontijiet annwali tal-Aġenzija għas-sena finanzjarja 2011;

                  12.

                  Jirrikonoxxi mir-rapport ta’ segwitu tal-Aġenzija li d-dokumentazzjoni rigward il-proċeduri ta’ reklutaġġ ġiet riveduta fl-2012, sabiex iqis il-kummenti tal-Qorti tal-Awdituri;

         Tmexxija

                  13.

                  Jirrikonoxxi mill-Qorti tal-Awdituri li matul il-proċedura ta’ ħatra tad-Direttur Eżekuttiv, membru tal-Bord Amministrattiv kiser ir-regolamenti li jirregolaw il-ħatriet għal karigi ewlenin meta ħabbar il-kandidat li l-Kummissjoni kienet beħsiebha tivvota għalih; jirrikonoxxi li l-azzjonijiet tal-Membri tal-Bord Amministrattiv mhumiex fil-kontroll tal-Aġenzija u li għalhekk, id-Direttur Eżekuttiv mhuwiex responsabbli għall-proċedimenti;

         Rendiment

                  14.

                  Jilqa’ l-inizjattiva tal-Aġenzija li tkompli tipprepara l-Programmi ta’ Ħidma Pluriennali u Annwali tagħha; jenfasizza l-importanza ta’ tali dokument sabiex l-Aġenzija tkun tista’ tagħmel arranġamenti organizzattivi effettivi biex timplimenta l-istrateġija tagħha u tilħaq l-objettivi tagħha; jinnota li l-Aġenzija ssegwi perspettiva pluriennali għall-programm ta’ ħidma u l-ippjanar ta’ riżorsi tagħha billi tfassal Programm ta’ Ħidma Pluriennali, Pjan ta’ Politika Pluriennali għall-Persunal u pjan strateġiku pluriennali għall-IT; jinnota, barra minn hekk, li mill-2010 l-Aġenzija għandha pjan strateġiku għall-IT fis-seħħ, li jiġi rivedut u aġġornat kull sena;

                  15.

                  Jissottolinja l-importanza tal-kompiti tal-Aġenzija u jilqa’ l-prestazzjoni effiċjenti u effettiva tagħha, li l-Kumitat għas-Sajd seta’ josserva waqt iż-żjara tiegħu lill-Aġenzija f’Ġunju 2010 u waqt iż-żjara tiegħu fid-29-30 ta’ Ottubru 2012; jinnota li waqt iż-żjara tiegħu tad-29-30 ta’ Ottubru 2012, ġew diskussi kwistjonijiet importanti bħall-ħolqien ta’ “Żoni Reġjonali ta’ Kontroll” sabiex jinħoloq valur miżjud Ewropew;

         Awditjar intern

                  16.

                  Jilqa’ l-inizjattiva tal-Aġenzija li fl-2008 waqqfet funzjoni ta’ awditjar intern sabiex tagħti sostenn u konsulenza lid-Direttur Eżekuttiv u lill-maniġment tal-kontroll intern, il-valutazzjoni tar-riskju u l-awditjar intern; jinnota li l-Aġenzija ma tagħmilx użu minn Kapaċità tal-Awditjar Intern (IAC) iżda tikkondividi dan is-servizz mal-Aġenzija Ewropea għas-Sigurtà Marittima (EMSA) ta’ Lisbona; jirrikonoxxi, għal dan l-għan, li ftehim dwar il-livell ta’ servizz bejn l-Aġenzija u l-EMSA ġie ffirmat fis-17 ta’ Ġunju 2008;

                  17.

                  Jinnota mill-IAS tal-Aġenzija li l-Aġenzija rrivediet kemm l-implimentazzjoni ta’ standards għall-kontroll intern (2008) kif ukoll l-ewwel segwitu tagħha (2009); jirrikonoxxi li l-Aġenzija tqis li r-riżultati ġew implimentati b’mod adegwat u effettiv;

                  18.

                  Jirrikonoxxi li fl-2011, fuq talba speċjali tad-Direttur Eżekuttiv, l-IAC għamlet awditjar limitat fuq il-ħlasijiet tas-salarji sabiex tivvaluta l-kontrolli interni fuq iċ-ċiklu tal-ħlas tas-salarju b’enfasi speċjali fuq id-dokumentazzjoni tal-fajls tal-ħlasijiet; jinnota mill-IAS (12) li l-IAC wettqet ukoll awditjar immirat fuq il-ġestjoni tal-inventarju fl-Aġenzija, sabiex tagħti lid-Direttur Eżekuttiv assigurazzjoni indipendenti dwar l-adegwatezza u l-applikazzjoni effettiva tal-ICS rigward ir-reġistrazzjoni tal-assi;

                  19.

                  Jinnota mir-RAA li l-IAS, b’konformità mal-pjan strateġiku 2010-2012, wettaq awditjar tal-proċess ta’ eżekuzzjoni tal-baġit kif ukoll eżerċizzju ta’ valutazzjoni tar-riskju tal-IT, fl-2010;

                  20.

                  Jirrikonoxxi li fl-2011, l-IAS wettaq awditjar dwar “Bini ta’ Kapaċità - Taħriġ u Żvilupp” sabiex issir valutazzjoni u d-Direttur Eżekuttiv u l-Bord Amministrattiv jingħataw assigurazzjoni indipendenti rigward l-adegwatezza u l-applikazzjoni effettiva tas-sistema ta’ kontroll intern dwar “Bini ta’ Kapaċità — Taħriġ u Żvilupp”;

                  21.

                  Josserva mill-IAS li fl-2011, l-IAC wettqet ukoll reviżjoni sħiħa tal-implimentazzjoni tal-istandards tal-kontroll intern fi ħdan l-Aġenzija;

                  22.

                  Jinnota li l-IAS kien mistieden jippreżenta l-istat ta’ ħidma u l-pjan strateġiku IAS 2013-2015 lill-Bord tal-Aġenzija, f’Ottubru 2011;

                  23.

                  Jirrikonoxxi mill-IAS li l-Aġenzija ħatret il-Koordinatur għall-Kontroll Intern fl-2011 u stabbilixxiet linji gwida interni għall-ġestjoni tar-riskju, inklużi l-proċedura għar-reviżjoni regolari tal-ICS u l-aġġornar regolari tar-reġistru tar-riskju tal-Aġenzija; jistieden, madankollu, lill-Aġenzija tgħarraf lill-awtorità tal-kwittanza dwar l-azzjonijiet ulterjuri meħuda u r-riżultati miksuba;

                  24.

                  Jirrikonoxxi li l-Aġenzija ħadet il-miżuri meħtieġa fir-rigward ta’ dawn il-kwistjonijiet li ġejjin:

                              —

                              id-drittijiet ta’ aċċess ABAC għall-Uffiċjali Awtorizzanti b’Delega (AODs);

                              —

                              id-dewmien fil-pagamenti;

                              —

                              politika għall-ġestjoni ta’ eċċezzjonijiet u t-twaqqif ta’ Reġistru ċentrali għall Eċċezzjonijiet;

                        jinnota li ż-żewġ rakkomandazzjonijiet ferm importanti tal-IAS, jiġifieri l-adattament tad-drittijiet ta’ aċċess għas-sistema ABAC għall-AODs u t-twaqqif u l-implimentazzjoni ta’ politika għall-ġestjoni tal-eċċezzjonijiet u Reġistru tal-Eċċezzjonijiet ċentrali issa huma kkunsidrati konklużi mill-IAS;

                  25.

                  Jinnota mir-rapport ta’ segwitu (13) tal-Aġenzija li fir-rigward tar-rappurtar tal-eċċezzjonijiet, il-flussi tax-xogħol kollha ġew dokumentati u diġà hemm listi ta’ kontroll disponibbli għall-maġġoranza tal-proċessi, ir-rwol u l-obbligi ta’ kull attur involut f’tranżazzjoni huma definiti b’mod ċar u dan, flimkien mar-rappurtar fil-ħin tal-eċċezzjonijiet, jiżgura segwitu adegwat għall-irregolaritajiet potenzjali;

                  26.

                  Jirreferi, fir-rigward tal-osservazzjonijiet l-oħrajn li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (14) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 86.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 128, 21.5.2005, p. 1.

         (5)  ĠU L 357, 31.12.2002, p. 72.

         (6)  ĠU L 286, 17.10.2012, p. 169.

         (7)  Kontijiet annwali definittivi 2011, Ġunju 2012, p. 26.

         (8)  Rapport ta’ Attività Annwali 2011, p. 125.

         (9)  Kontijiet annwali definittivi 2011, Ġunju 2012, p. 27.

         (10)  Kontijiet annwali definittivi 2011, Ġunju 2012, p. 18.

         (11)  Rapport ta’ Attività Annwali 2011, p. 122.

         (12)  Rapport Annwali dwar l-attività interna 2011, p. 4.

         (13)  Rapport dwar il-miżuri li ttieħdu fid-dawl tar-rakkomandazzjonijiet tal-Parlament Ewropew fid-deċiżjoni tiegħu tal-10 ta’ Mejju 2012, p. 5.

         (14)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).


title: 2013/556/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/165

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2011
   (2013/556/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2011, flimkien mat-tweġibiet tal-Korp (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1211/2009 tal-Parlament Ewropew u tal-Kunsill tal-25 ta’ Novembru 2009 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Uffiċċju (4), u b’mod partikolari l-Artikolu 13 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0066/2013),

               1.

               Jagħti l-kwittanza lill-Maniġer Amministrattiv tal-Korp ta’ Regolaturi Ewropej tal-Komunikazzjonijiet Elettroniċi għall-implimentazzjoni tal-baġit tal-Korp għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lill-Maniġer Amministrattiv tal-Korp ta’ Regolaturi Ewropej tal-Komunikazzjonijiet Elettroniċi, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 8.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 337, 18.12.2009, p. 1.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2011, flimkien mat-tweġibiet tal-Korp (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 1211/2009 tal-Parlament Ewropew u tal-Kunsill tal-25 ta’ Novembru 2009 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Uffiċċju (4), u b’mod partikolari l-Artikolu 13 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0066/2013),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Korp ta’ Regolaturi Ewropej tal-Komunikazzjonijiet Elettroniċi (“il-Korp”) għas-sena finanzjarja 2011 huma affidabbli, u li t-tranżazzjonijiet sottostanti huma legali u regolari,

                  B.

                  billi skont id-Deċiżjoni Nru 2010/349/UE meħuda bi ftehim komuni bejn ir-Rappreżentanti tal-Gvernijiet tal-Istati Membri fil-31 ta’ Mejju 2010 dwar il-post tas-sede tal-Korp ta’ Regolaturi Ewropej tal-Komunikazzjonijiet Elettroniċi (BEREC) (6), l-Uffiċċju tal-BEREC (“l-Uffiċċju”) jinsab f’Riga, fil-Latvja; billi l-Uffiċċju ffirma l-ftehim dwar is-sede tiegħu fl-24 ta’ Frar 2011, sar kompletament funzjonali matul l-2011 u ġie mogħti l-awtonomija finanzjarja fit-12 ta’ Settembru 2011,

                  C.

                  billi l-baġit totali tal-Korp għas-sena finanzjarja 2011 ta’ EUR 1 178 785,60, ġie kompletament iffinanzjat minn kontribuzzjoni tal-Unjoni (7),

         Il-ġestjoni baġitarja u finanzjarja

                  1.

                  Ifakkar li l-kontribut inizjali tal-Unjoni għall-baġit tal-Uffiċċju għall-2011 kien jammonta għal EUR 1 178 785,60; jinnota li din kienet l-ewwel sena li l-Uffiċċju kien finanzjarjament awtonomu;

                  2.

                  Jinnota l-osservazzjoni tal-Qorti tal-Awdituri li l-baġit tal-Uffiċċju għall-2011, adottat mill-Kumitat ta’ Ġestjoni, żvela approprjazzjonijiet biss skont it-Titoli u l-Kapitoli u ma kienx maqsum f’artikoli u f’punti, u li dik is-sitwazzjoni għaldaqstant tmur kontra l-prinċipju tal-ispeċifikazzjoni; jinnota t-tweġiba tal-Uffiċċju li l-baġit tiegħu għall-2012 diġà huwa maqsum f’artikoli u punti;

                  3.

                  Josserva mill-kontijiet annwali tal-Uffiċċju li l-approprjazzjonijiet kienu impenjati b’rata ta’ 63,4 %, filwaqt li l-pagamenti laħqu l-livell ta’ 70,1 % tal-approprjazzjonijiet totali mmaniġġjati (jew 44,5 % tal-approprjazzjonijiet disponibbli);

         L-approprjazzjonijiet riportati

                  4.

                  Jinnota bi tħassib li l-Qorti tal-Awdituri identifikat 21 każ, b’valur totali ta’ EUR 94 120, fejn l-approprjazzjonijiet riportati għall-2012 ma kinux jikkorrispondu mal-impenji legali u li għalhekk dawk ir-riporti kienu irregolari;

                  5.

                  Jaċċetta l-ispjegazzjoni tal-Uffiċċju li l-fażi tal-bidu għamlitha diffiċli biex ir-riporti jitbassru b’mod korrett u li bħalissa qed isir segwitu b’monitoraġġ mill-qrib tal-implimentazzjoni tal-baġit; jinnota l-kumment tal-Uffiċċju li l-istruzzjonijiet kellhom jingħataw fl-aħħar tal-2012 u li l-informazzjoni rilevanti kellha tinġabar mill-unitajiet sabiex jiġu diżimpenjati l-impenji mhux użati; jistieden lill-Uffiċċju biex jirrapporta lill-awtorità tal-kwittanza dwar jekk dan kienx il-każ;

         L-istandards ta’ kontroll intern

                  6.

                  Jiġbed l-attenzjoni tal-Uffiċċju għall-osservazzjoni tal-Qorti tal-Awdituri li l-Uffiċċju ma kienx adotta u implimenta l-istandards ta’ kontroll intern (ICS), u b’mod notevoli, ma ġie introdott l-ebda reġistru ċentrali tal-fatturi u l-ebda reġistru tal-eċċezzjonijiet;

                  7.

                  Jieħu nota tal-istqarrija tal-Uffiċċju li l-pjan attwali ta’ implimentazzjoni għall-ICS jinvolvi d-definizzjoni tad-dati ta’ skadenza b’rabta mal-implimentazzjoni għall-istandards differenti minn Novembru 2011 sa Jannar 2013; jinnota li r-reġistrazzjoni tal-fatturi u r-reġistrazzjoni tal-eċċezzjonijiet ġew implimentati mit-18 ta’ Ġunju 2012 b’impatt fuq ir-reġistrazzjonijiet ulterjuri fl-2012 u li bħalissa qed issir it-tħejjija tal-istruzzjonijiet amministrattivi rilevanti; jistieden lill-Uffiċċju biex jirrapporta lill-awtorità tal-kwittanza dwar il-progress li sar fuq dawn il-kwistjonijiet;

         Il-proċeduri ta’ reklutaġġ

                  8.

                  Jinnota l-osservazzjoni tal-Qorti tal-Awdituri li hemm il-ħtieġa li titjieb it-trasparenza tal-proċeduri ta’ reklutaġġ; jinnota t-tweġiba tal-Uffiċċju li f’Ġunju 2012, aġġorna l-Linji Gwida tiegħu għall-proċeduri ta’ reklutaġġ sabiex jindirizza s-sejbiet tal-Qorti; jistieden lill-Uffiċċju sabiex isegwi din il-kwistjoni u jirrapporta lill-awtorità tal-kwittanza dwar l-azzjonijiet meħuda; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv kunsiderevoli; iħeġġeġ għalhekk lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  9.

                  Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (8) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 8.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 337, 18.12.2009, p. 1.

         (5)  ĠU L 357, 31.12.2002, p. 72.

         (6)  ĠU L 156, 23.6.2010, p. 12.

         (7)  Kontijiet annwali finali għall-2011 tal-Uffiċċju tal-BEREC, p. 29.

         (8)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali)